ኮርፖሬሽኑ በዓመት 7ሚሊየን ኩንታል ስኳር ለማምረት ማቀዱን ገለጸ
የስኳር ኮርፖሬሽን ምርቱን በዓመት ወደ 7 ሚሊየን ኩንታል ለማድረስ እየሰራ መሆኑን አስታወቀ፡፡የኮርፖሬሽኑ ኮርፖሬት ኮሚዩኒኬሽን ሥራ አስፈጻሚ አቶ ጋሻው አይችሉህም ለዋልታ ኢንፎርሜሽን ማዕከል እንደገለጹት ፤ ኮርፖሬሽኑ በሀገራችን ባሉት ስምንት ነባርና አዳዲስ ፋብሪካዎች የማምረት ዓቅሙን ወደ 7 ሚሊየን ኩንታል ለማሳደግ ጥረት እያደረገ ነው፡፡የአርጆ ዴዴሳንና የኦሞ ኩራዝ ፋብሪካዎች ጨምሮ አሁን ያለው የማምረት ዓቅም ከ4 ሚሊየን ኩንታል ስኳር እንደማይበልጥ አመልክተዋል፡፡ስለሆነም ሁሉም ፋብሪካዎች በሙሉ አቅማቸው ማምረት ሲጀምሩ ከ6ነጥብ5 ሚሊየን ኩንታል የማይበልጠውን የሀገሪቱን የስኳር ምርት ፍላጎት ሙሉ በሙሉ ማርካት ይቻላል ነው ያሉት ፡፡የወንጂ ሸዋ፣ የመተሐራና የፊንጫ ስኳር ፋብሪካዎች በሙሉ አቅማቸው እያመረቱ መሆናቸውን ጠቁመዋል ፡፡እንደዚሁም የተንዳሆና የከሰም ስኳር ፋብሪካዎችም በሙሉ አቅማቸው ባይሆንም ምርት እየሰጡ መሆናቸውን አስረድተዋል ፡፡የአርጆ ዴዴሳ ስኳር ፋብሪካም በመጪው ታህሳስ ወር ወደ ሥራ እንደሚገባ ነው ያስታወቁት ፡፡በተመሳሳይ የኦሞ ኩራዝ ቁጥር አንድ ፋብሪካ የሙከራ ሥራ ለመጀመር በዝግጅት ላይ ሲሆን፤ ቁጥር ሁለት ደግሞ በቅርቡ ተጠናቆ ምርት እንደሚጀምር ታውቋል፡፡እንደዚሁም የኦሞ ኩራዝ ቁጥር ሶስት ፕሮጄክት በግንባታ ላይ እንደሆነና ቁጥር አምስት የግንባታ ቦታ መረጣና ቅድመ ዝግጅት እየተደረገ መሆኑን አቶ ጋሻው ገልጸዋል፡፡በጣና በለስና የወልቃይት ስኳር ፋብሪካዎችም ግንባታቸው በመፋጠን ላይ እንደሚገኙ ጠቁመዋል፡፡በተለይም የወልቃይት ስኳር ፋብሪካ ግንባታ በ2011 ዓመተ ምህረት እንደሚጠናቀቅ ገልጸዋል፡፡ኢትዮጵያ በስኳር ፋብሪካዎቿ የሀገር ውስጥ የስኳር ፍላጎትን ለማሟላት አልፎ የውጭ ምርቷን ወደ ውጭ በመላክ የውጭ ምንዛሬ ለማስገኘት በስፋት እየሰራች መሆኗ ይታወቃል ፡፡ 